Flere steder på Nørrebro i København bliver der torsdag aften skudt med fyrværkeri mod busser, taxaer og personer.

Det oplyser vagtchef Henrik Stormer ved Københavns Politi.

»Det ser voldsomt ud. De skyder efter hinanden, og de skyder efter forbipasserende, fodgængere og biler. Jeg er lige ved at sige alt med en puls på Nørrebro er i risikozonen«, siger Henrik Stormer og tilføjer:

»Vi har ingen meldinger om tilskadekomne, men det er rent held«.

Affyringer og kast med fyrværkeri har ifølge vagtchefen stået på både onsdag og torsdag aften.

Politiet er torsdag aften til stede på Nørrebro, hvor særligt området omkring Den Røde Plads, Esrumgade, Fredensborgade og Lundtoftegade er ramt.

»Vi prøver med større indsatser at dæmme op for det derude ved tilstedeværelse. Vi prøver at registrere dem, vi kan få fat i«, siger Henrik Stormer.

Beboere er utrygge

Ingen er p.t. anholdt i forbindelse med affyring af fyrværkeri, melder vagtchefen. Politiet tilbageholdt tidligere torsdag seks personer.

Ifølge Ekstra Bladet er der tale om grupper på 20-30 personer, der skyder mod hinanden og andre med fyrværkeri.

TV2-journalist Sebastian Goos skriver på Twitter, at det i øjeblikket er utrygt at befinde sig på Nørrebro.

»Jeg har boet på Nørrebro i 12 år og aldrig følt mig utryg, men her til aften måtte jeg altså vende om tre gange med barnevognen på grund af mennesker, der fyrede kanonslag og raketter af i alle retninger«, skriver Sebastian Goos.

Politiet har i øjeblikket ingen specifikke opfordringer til borgere i området, men vagtchefen siger dog:

»Folk må bruge deres sunde fornuft. Hvis de kan se, at der står ti mennesker og skyder vildt omkring sig med fyrværkeri, skal man selvfølgelig lade være med at insistere på at gå forbi«, siger han.

//Ritzau //